ORDE do 17 de novembro de 2006 pola que se clasifica de interese educativo a Fundación Loyola-Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/11/2006

Visto o expediente de clasificación da Fundación Loyola-Galicia, con domicilio na Coruña.
Supostos de feito.
1. Luis Royuela Ortega, na súa condición de secretario da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Valladolid, o día vinte de setembro de dous mil seis, ante o notario José María Cano Calvo, co número de protocolo mil douscentos trinta e dous, por José Ignacio Rodríguez Álvarez, que intervén en nome e representación da Compañía de Xesús, Provincia de Castela.
3. Segundo consta no artigo seis dos seus estatutos, a fundación ten por obxecto:
a) A educación, no máis amplo sentido do termo e o ensino tanto regrado coma paraescolar, en todos os niveis obrigatorios e pre ou postobrigatorios.
b) A formación integral da infancia e mocidade, atendendo especialmente aos valores humanos, morais e relixiosos.
c) A prestación de servizos educativos, no seu sentido máis amplo, e os seus complementarios, entendendo por tales, sen carácter enunciativo nin limitativo, as actividades non regradas e extraescolares, transporte de alumnos ou de restauración para eles, a organización de congresos, xornadas e seminarios, a formación do profesorado e a asesoría na xestión dos centros docentes, sen prexuízo daqueles outros que nesta mesma liña considere o padroado.
d) A investigación científica e técnica, así como a publicación de obras de interese para a comunidade científica, a educación ou a sociedade.
e) O intercambio de estudantes e profesionais da educación, así como a súa mobilidade, especialmente no marco de iniciativas e programas europeos.
f) A formación e orientación profesional, así como a reciclaxe laboral dos traballadores, con clara vocación ao mercado de traballo.
g) A educación de colectivos con especiais dificultades de integración ou acceso ao mercado de traballo, especialmente no caso de alumnos fracasados no sistema regrado de ensino.
h) A colaboración con entidades públicas e/ou privadas, especialmente sen ánimo de lucro, para a petición, execución, avaliación e/ou coordinación de proxectos de cooperación e desenvolvemento, atendendo especialmente á infancia e a mocidade e a súa formación humana, moral e relixiosa, preferentemente naqueles sectores e países máis desfavorecidos.
j) Asesoramento xurídico, económico e pedagóxico a entidades, preferentemente sen ánimo de lucro, nos campos educativo, social, cultural, formativo, ético e de desenvolvemento, así como a prestación dos servizos necesarios para o exercicio das anteriores actividades
k) O fomento e a promoción da cultura e da práctica do deporte, preferentemente mediante a colaboración cos centros da Compañía de Xesús no desenvolvemento do seu proxecto educativo e, máis concretamente, no relativo ás actividades culturais, recreativas, deportivas e de aire libre que forman parte deste, en beneficio dos seus alumnos, antigos alumnos, profesores e empregados, así como dos seus familiares.
4. O padroado da fundación estará integrado por Ramón Colunga Salgado como presidente, Sergio Gómez Parra como vicepresidente e Joaquín Barrero Díaz, María Almudena Chao Martín e Antonio Allende Felgueroso como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese educativo da Fundación Loyola-Galicia, polo que dado o seu obxecto e finalidade, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese educativo e a súa adscrición á Consellería de Educación e Ordenación Universitaria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral, de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2ºc) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día trece de novembro de dous mil seis.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese educativo a Fundación Loyola-Galicia adscribíndoa á Consellería de Educación e Ordenación Universitaria da Xunta de Galicia, que exercerá plenamente o protectorado sobre ela.
Santiago de Compostela, 17 de novembro de 2006.
José Luis Méndez Romeu
Conselleiro de Presidencia,
Administracións Públicas e Xustiza
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES